Edmunds Sprūdžs

Edmunds Sprūdžs (dzimis  Rīgā) ir latviešu inženieris, uzņēmējs un bijušais politiķis, bijis Latvijas Republikas vides aizsardzības un reģionālās attīstības ministrs. Līdz 2013. gadam pārstāvēja Reformu partiju, bijis partijas valdes loceklis.

 Izglītība 
Mācības uzsācis Rīgas 6. vidusskolā, kurā mācījies līdz 9. klasei. Spēlējis dažādus mūzikas instrumentus. Vidējo izglītību ieguvis Rīgas 1. ģimnāzijā, ko pabeidzis 1998. gadā. Studējis Biznesa augstskolā "Turība" tiesību zinātnes, taču pēc otrā studiju gada izstājās. 2005. gadā uzsāka klausīties Velsas Universitātes akreditēto Master of Business Administration programmu Roberta Kenedija koledžā (Robert Kennedy College) Šveicē, ko pabeidza 2010. gadā.

 Karjera 
Darba gaitas uzsācis jau vidusskolas laikā, tulkojot datorprogrammas latviski. Pēc tam konsultējis uzņēmumus par grāmatvedības un vadības programmām.

1998. gada maijā E. Sprūdžs kļuva par uzņēmuma FirstOffice Latvia pārdošanas vadītāju, 2001. gada janvārī pameta darbu šajā amatā un kļuva par Hansa Business Solutions Latvia pārdošanas vadītāju, amatā bija līdz 2002. gada martam. Trīs ar pus gadus līdz 2003. gada augustam bija FirstOffice Latvia rīkotājdirektors, savukārt 2002. gada martā uz trīs ar pus gadiem kļuva par Hansa Business Solutions Latvia reģionālo vadītāju. Līdz 2007. gadam bijis HansaWorld Latvia un HansaWorld CIS reģionālais vadītājs. Tāpat ir bijis uzņēmuma HansaWorld valdes loceklis un reģionālais vadītājs. Viņam pieder kapitāldaļas deviņos dažādos uzņēmumos.

 Politiskā karjera 
2011. gadā E. Sprūdžs tika izvirzīts kā Zatlera Reformu partijas kandidāts Ministru prezidenta amatam 11. Saeimas ārkārtas vēlēšanās. Viņš tika ievēlēts 11. Saeimā. Vēlāk tika iekļauts Budžeta un finanšu (nodokļu) komisijas un Pieprasījumu komisijas sastāvā. 2011. gada 25. oktobrī viņš kļuva par vides aizsardzības un reģionālās attīstības ministru Valda Dombrovska valdībā, vēlāk viņš uz ministra pienākumu pildīšanas laiku nolika Saeimas deputāta mandātu, to uz laiku ieguva Daina Kazāka. Viņš bija jaunākais ministrs V. Dombrovska trešajā valdībā. 2013. gada martā atstājis partijas valdi.

2013. gada 30. augustā E. Sprūdžs paziņoja, ka atstās vides aizsardzības un reģionālās attīstības ministra amatu ar 1. decembri. Novembrī viņš izstājās no Reformu partijas, pamatojot to ar partijas atteikšanos no principiem, kas tika uzstādīti, to dibinot 2011. gadā.Sprūdžs pamet Reformu partiju Delfi.lv Atstājis ministra amatu, E. Sprūdžs neatjaunoja Saeimas deputāta mandātu, pārtrauca darbību politikā un atgriezās uzņēmējdarbībā

Uzņēmējdarbība pēc politiskās karjeras beigām saistīta ar inženiertehnoloģijām un mini modelismu.

 Privātā dzīve 
E. Sprūdžs ir dzimis  Rīgā, kur arī pavadījis bērnību. Viņa tēvs Uldis bija vijolnieks, strādāja Mūzikas akadēmijā kā skolotājs, savukārt māte Dagnija arī bijusi vijolniece, strādājusi Latvijas Nacionālajā operā, dzīvojusi Dānijā. E. Sprūdžam ir divi jaunākie brāļi, viens no brāļiem spēlē basģitāru grupā Goran Gora. Viņš līdz 2012. gadam bija precējies, ir divas meitas, ģimene dzīvoja Mārupē. 2012. gadā E. Sprūdža laulība šķirta un viņam ir attiecības ar bijušo ministra biroja vadītāju Kristīnu Pelšu.Edmunds Sprūdžs: svešais starp savējiem Ināra Egle. Diena.lv

Papildu dzimtajai latviešu valodai, viņš angļu un krievu valodu prot augstākajā līmenī, savukārt itāļu un vācu valodu — pamatlīmenī. Viņa hobiji ir tenisa spēlēšana, vilcienu modeļi, elektronika un burāšana. E. Sprūdžs ir Latvijas Atvērto tehnoloģiju asociācijas un Latvijas Mikro klases jahtu asociācijas valdes loceklis.

2011. gadā, stājoties amatā, viņš norādījis, ka aizdevumos izsniedzis vairāk par 38 620 latiem un viņa parādsaistības ir aptuveni 307 000 lati.

 Rezultāti vēlēšanās 
 GadsVēlēšanas Saraksts Apgabals Vieta sarakstā Plusi Svītrojumi Vieta rezultātā Rezultāts 201111. Saeimas vēlēšanas Zatlera Reformu partija Rīga 1. 11 763 2371 1. ievēlēts

 Atsauces 

 Ārējās saites 

 CVK profils
 CV Ministru kabineta mājaslapā
 Intervija — Sprūdžs: Es pretojos Zatleram , tvnet.lv

Kategorija:1980. gadā dzimušie
Kategorija:Rīgā dzimušie
Kategorija:Latvijas politiķi
Kategorija:Latvijas uzņēmēji
Kategorija:Rīgas Valsts 1. ģimnāzijas absolventi
Kategorija:11. Saeimas deputāti
Kategorija:Latvijas viedās administrācijas un reģionālās attīstības ministri